  Виталий Пронин Куд-огез шуэ: Иж - со куштӥськем провинция! Но талантъёс татын но вань. Кылсярысь, Palms on fire группа Калифорниын тодмо луиз ини, нош 15 аресъем модель Настя Иванова Миланысь подиумъёсын Гуччи но Прада коллекциосты возьматъя. Огназы уг пуко«Ӝуась пальмаос» сёрф-панк группа Ижын нокинлы тодмо ӧй вал. Шуак гомӟизы кылем арын гинэ - соос сярысь «Лукэтми» сайт гожтӥз: пляжлы тупась ненег кырӟанъёсты быдэсъя но классика рок крезьгур сямъёсты уте.Егитъёсты нырысьсэ синйылтӥз The Drums коллективысь Якоб Грэхем. Таид пиналъёсты Интернет пыр кылӥз. Соку ик дэмлам аслаз Holiday Records лэйблаз альбом гожтыны. Татын ик потӥз кыкетӥез альбом. Берлояз пластинкаын пиналъёс санэ басьто Beach Boys выллем саундэз но 80-тӥ аръёсысь тви-поп шӧмез. Таӵе крезьгур берло дыре критикъёслы синмаськымон йӧтэ.Алигес егит рокеръёс выль вормонэнызы паймытӥзы: поттӥзы выль «Call me» кырӟанъёсын бичет. «Жингырты мыным, пукисько огнам!» кылъёсты солисткаен ӵош нёръя ачиз Ромен Герре. Тодмо француз ужаз ини таӵе дано крезьгурчиосын: LSD Soundsystem, Ladytron. Паймод но бырод шаплы «пальмаослы»!Бен, соослэн крезьгуразы туннэ нокызьы но уг тэро удмурт но, ӟуч но крезьгур сямъёс. Но со понна соосты быдэс дунне вала. Жаль, уг будо ненег пальмаос удмурт музъем вылын. Эх! Брангурт песянайёслэн «нылзы» Анастасия Иванова - Ижысь огшоры школаын дышетскись. Ӝужыт, горд йырсиё, тӧдьы куо. Одӥг пол сое модая агентство синйылтӥз. «Леонардо» журнал, нылашлы «удмурт» шӧм ватсаса, Пичи Пургалась брангурт песянайёсын ӵош фотосессия кариз. Со дырысен ик ваньмыз берганы кутскиз! Табере нылашез ӧтчало Париже, Миланэ но Таиландэ. Школаын дышетскем интые, со ӝужыт каблукъёсын дефиле ветлэ но фотовспышка азьын «ымныръёс пуктылэ»: Кира Пластинина но «Блюмарин», Вивьен Вествуд но Гуччи, Луи Виттон но Прада…Огез гинэ жаль: Настя удмурт ӧвӧл. Но Удмуртиысь эшъёссэ со уг вунэты, удмурт культуралэсь но уг мурта. Ваньмон дыръяз мыло-кыдо пыриське пӧртэм ужрадъёсы. Алигес школаязы калык йылолъёслы сӥзем ӝыт ортчиз. Отын Настя мылкыд кариз удмурт сямъёсын тодматыны. Удмурт дэрем дӥсяса, эшъёсыныз ӵош жингрес кырӟаз «Лымы тӧдьы, лымы тӧдьы». Та борды итӥське кадь тодмо Голливуд рэп кырӟан: «Гуччи, Гуччи, Луи, Луи, Фенди, Фенди, Прада…» Мед ни удалтоз тыныд, Удмурт шаерысь модель!Дарали Лели.  